Geluide wek emosies op | News24
Geluide wek emosies op
Geluide het nou maar net die vermoë om verskillende emosies in mense wakker te maak.
Probeer jy byvoorbeeld ’n Sondag-middagslapie vang, is ’n neulende bandsaag een van daardie steurnisse wat jou bloeddruk die hoogtes injaag en jou in tale laat spreek wat nie vir publikasie geskik is nie.
’n Blaffende of tjankende hond, ’n kermende huisalarm in die buurt, die sputterende gebrul van ’n motorfiets, die gedoef-doef van ’n karluidspreker of die luidrugtige gekattemaai van tieners langs jou slaapkamervenster, bring ook net die slegste in enige gerespekteerde Sondagmiddagslaper na vore.
In die nag gee sekere geluide jou weer ’n angstige beklemming om die hart: ’n geweerskoot wat klap, die hoë gegil van ’n vrou, skreeuende remme, die slag van ’n motorbotsing, die gekraak van brekende glas of die geloei van polisie-, ambulans- of brandweersirenes.
Steeds in die nag, beleef ouers van jong kindertjies weer die gevoel van volslae moedeloosheid wanneer die eerste klankies van ’n uur lange huilsessie uit baba se bekkie begin ontsnap. Hierdie soort geluid bring ook ’n streep oneerlikheid na vore wanneer die man gewoonlik liggies begin snork om sy vrou te laat glo hy slaap vas.
En vroegoggende is daar niks erger as die geweeklaag van ’n wekker op jou bedkassie nie – veral as dit jou uit die wondersoete droom van ’n multimiljoenrand-Lotto-oorwinning ruk.
Maar gelukkig is daar ook baie geluide wat positiewe emosies opwek soos die geplons van groot, vet reëndruppels op die sinkdak van jou huis in ’n drooggeteisterde Kaap. – Rudie van Rensburg